**Bloc Party og Gogol Bordello til NorthSide**

**Bikstok Røgsystem, Kings of Convenience og Spleen United er også bekræftet**

Så er vi klar med fem nye navne til plakaten for NorthSide 2013, hvor vi styrker både programmets kvalitet og genremæssige bredde med navne fra USA, England, Norge og Danmark.

**Bikstok Røgsystem**

Den gendannede gruppe imponerede alt og alle i 2005 med albummet ”Over Stok Og Sten”, der løftede den nu voldsomt populære dancehall-genre ud af undergrunden. Blæs Bukki, Eaggerman og Pharfar har dog siden 2009 fokuseret på andre succesfulde projekter, men denne sommer er Bikstok heldigvis tilbage, og vi ser frem til, at de tager på arbejd’ arbejd’ på NorthSide 2013.

**Bikstok Røgsystem spiller på NorthSide søndag 16. juni.**

**Bloc Party**

Kele Okereke og resten af Bloc Party brød igennem i 2005 med debutpladen ”Silent Alarm”, hvor de beviste, at man sagtens kan lave indierock, man kan danse til. Bandet har siden da udsendt tre plader af særdeles høj kvalitet, hvor kantede guitarriffs blandes med energiske trommer og fængende melodier, der konstant overrasker og henrykker. Så det er en fornøjelse at kunne præsentere et af Englands mest forrygende bands til sommerens festival.

**Bloc Party spiller på NorthSide fredag 14. juni.**

**Gogol Bordello**

Det farvestrålende orkester kalder selv deres musik for sigøjnerpunk, og selvom bandet blev dannet i New York, så stammer de fleste af medlemmerne fra Rusland eller Ukraine. Bandet har en nærmest anarkistisk tilgang til deres koncerter, hvor alle instrumenter er velkomne, og energiniveauet konstant er helt oppe i det røde felt. Så man kan godt begynde at glæde sig til at opleve frontmand Eugene Hütz piske en stemning op på NorthSide.

**Gogol Bordello spiller på NorthSide søndag 16. juni.**

**Kings of Convenience**

Den norske duo bestående af Erlend Øye og Eirik Glambek Bøe satte i 2001 gang i en bølge af akustisk popmusik med albummet ”Quiet is the New Loud”. Den internationale interesse for Kings of Convenience blev styrket med ”Riot on a Empty Street”, hvor de særligt blev rost for de fine harmonier, bittersøde tekster og udsøgte detaljer i både melodier og arrangementer. Kings of Convenience dyrker det skrøbelige med en sjældent set succes, og koncerten på NorthSide 2013 kan kun blive en smuk oplevelse.

**Kings of Convenience spiller på NorthSide lørdag 15. juni.**

**Spleen United**

NorthSide bookede i maj Spleen United til at spille sammen med Veto til en unik koncert på Godsbanens tag under Spot Festivalen. Bandet genforenes nu med NorthSide, men denne gang vil koncerten finde sted til selve festivalen, hvor Spleen United får mulighed for at folde hele deres unikke univers ud for publikummet i Ådalen.

**Spleen United spiller på NorthSide fredag 14. juni.**

Listen af offentliggjorte navne til NorthSide 2013 er nu som følger: Alt-J (∆), Arctic Monkeys, Band of Horses, Bikstok Røgsystem, Bloc Party, The Eclectic Moniker, Ellie Goulding, The Flaming Lips, Fun., Gogol Bordello, Kaizers Orchestra, Kings of Convenience, The Knife, Nephew, Nick Cave & The Bad Seeds, Portishead, Spleen United, Trentemøller og When Saints Go Machine.

Med dagens offentliggørelser er cirka halvdelen af programmet klar til NorthSide 2013.

NorthSide 2013 afvikles i Ådalen ved Aarhus i dagene 14.-16. juni. Billetter kan købes via [Billetlugen.dk](http://www.billetlugen.dk/musik/26253/northside-2013/).

Besøg [NorthSide.dk](http://northside.dk)eller [facebook.com/northsidefestival](http://facebook.com/northsidefestival) for mere info om NorthSide 2013.